טלי גוטליב

טלי (רויטל) גוטליב (נולדה ב-3 בנובמבר 1975, כ"ט בחשוון ה'תשל"ו) היא עורכת דין, וחברת הכנסת העשרים וחמש מטעם מפלגת הליכוד.

ביוגרפיה

קריירה משפטית 
גוטליב היא בעלת תואר ראשון ושני במשפטים מאוניברסיטת בר-אילן. התמחתה במחוז תל אביב (פלילי) של פרקליטות המדינה. מאז שנת 2000 היא עורכת דין בתחום הפלילי ומשרדה שוכן בבני ברק. גוטליב ידועה בדעותיה האנטי-פמיניסטיות ובתור מי שייצגה, כעורכת דין, מואשמים רבים באונס ונטען כי מספר פעמים העלתה את הקורבנות על דוכן העדים והאשימה אותן בעדות שקר או שאשמת האונס הייתה עליהן.

בשנת 2012 הגישה גוטליב מועמדות לשיפוט אך נפסלה במרכז הערכה למועמדים על סעיף "מזג שיפוטי".

בשנת 2015 התמודדה לראשות לשכת עורכי הדין בישראל כנגד אפי נווה והייתה האישה הראשונה שהתמודדה לתפקיד זה. היא הגיעה למקום האחרון עם 4.8% מהקולות.

בשנת 2020 הגישה מועמדות לתפקיד פרקליטת המדינה, אך לא נבחרה לתפקיד.

קריירה פוליטית 
לקראת הבחירות לכנסת העשרים ואחת שנערכו ב-2019 הייתה בין מקימות מפלגת "שווים", שהצהירה שעקרונותיה הם שוויון בזכויות הוריות ושוויון לאנשים עם מוגבלויות. היא הוצבה במקום השני ברשימה, אך המפלגה זכתה ל־401 קולות בלבד.

לקראת הבחירות לכנסת העשרים וחמש שנערכו ב-2022 הצטרפה גוטליב למפלגת הליכוד, התמודדה על מקום ברשימתה לכנסת בפריימריז המפלגתיים ושובצה במקום ה־25 במסגרת הבטחת ייצוג לאישה חדשה. מפלגת הליכוד זכתה ב-32 מנדטים וגוטליב הפכה לחברת כנסת.

עד מאי 2022 השתתפה בפאנל התוכנית "שישי עם אילה חסון" של רשת 13. במהלך משפט נתניהו היא משתתפת בקביעות בצוות "האולפן הפתוח" של כנרת בראשי.

ב-21 במרץ 2023 גוטליב הוענשה על ידי ועדת האתיקה של הכנסת בעקבות ציוץ שלה בטוויטר לאחר פיגוע הדריסה בשכונת רמות בפברואר אותה שנה בו כתבה כי נשיאת בית המשפט העליון אסתר חיות אשמה בפיגוע ואף סירבה לחזור בה. ועדת האתיקה אסרה על גוטליב לדבר במליאה לשתי ישיבות ולדבר בוועדות הכנסת לשלוש ישיבות.

גוטליב הציגה את מועמדותה לוועדה למינוי שופטים של הכנסת העשרים וחמש, במקביל לקארין אלהרר. אלהרר נבחרה לוועדה, אך גוטליב לא נבחרה וזכתה לתמיכה של 15 חברי כנסת בלבד. בעקבות מהלך זה, שהיה מנוגד לדעתם של ראש הממשלה נתניהו וראשי הליכוד, הוטלו עליה סנקציות כבדות מצד אופיר כץ, יושב ראש הקואליציה, ונמנע ממנה להעלות הצעות חוק, לדבר בשם הסיעה במליאה ולכהן בוועדות עד להודעה חדשה.

חיים אישיים 
גוטליב נולדה ב־1975 בבני ברק לשמעון ורות רז (רדזינסקי) בבית דתי-לאומי. שירתה בצה"ל כמדריכת תותחנים.
בתחילת שנות השלושים לחייה היא יצאה בשאלה. היא גרושה ואם לשלושה ילדים, זוג תאומים בנים, ובת המאובחנת על הקשת האוטיסטית. מתגוררת בגבעת שמואל. היא צמחונית מסיבות של חמלה כלפי בעלי חיים. גוטליב מתנגדת לחיסוני קורונה ולא התחסנה מסיבות של תפיסת עולם על פי דבריה.

קישורים חיצוניים

 
 טלי גוטליב, באתר העין השביעית
 
 טלי גוטליב: ראיון עם עורכת הדין שלא יורדת מהכותרות באתר מקומונט גבעת שמואל, 25 באוקטובר 2017
 
 משה ויסטוך, "עו"ד טלי גוטליב", שביעי 382 (עמ' 36–37), 29 בונבמבר 2019

הערות שוליים

עורכות דין ישראליות
גבעת שמואל: אישים
יוצאות בשאלה
עורכי דין ישראלים
בוגרות אוניברסיטת בר-אילן: משפטים
בוגרי אוניברסיטת בר-אילן: משפטים
חברי הכנסת העשרים וחמש
חברות הכנסת העשרים וחמש
חברות כנסת מטעם הליכוד
חברי הכנסת: משפטנים
ישראליות שנולדו ב-1975
ישראלים שנולדו ב-1975
פוליטיקאים ישראלים שיצאו בשאלה